정조 5년
辛丑八月二十七日辰時。上御誠正閣。大臣備局堂上引見入侍。纂輯堂上。同爲入侍時。領議政徐命善。開城留守鄭好仁。工曹判書徐有慶。兵曹判書李性源。江華留守徐浩修。戶曹判書鄭民始。咸春君李昌運。行副司直李柱國。行訓鍊院都正李敬懋。大司憲李𡊠。校理李宗燮。右承旨趙時偉。記事官趙興鎭。事變假注書李萬榮。記事官金鳳顯。別兼春秋林錫喆。漢城判尹李命植。刑曹判書金魯鎭。戶曹參判徐有隣。兵曹參判鄭昌聖。大司成閔鍾顯。以次進伏訖。命善曰。近日凉意漸緊。此時聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。命善曰。昨日賓對之命。亶出於爲民事之聖意。而以臣之適有私故。不得擧行。非但臣心之尙切惶悚。在國體亦甚苟簡矣。上曰。適値事故。不得擧行。亦何妨耶。命善曰。揆地不備。故雖於如此之時。實無推移之道。此誠悶然矣。上曰。此非容易言之之事。且與卿。未能從容酬酢。故姑此未定矣。命善曰。臣固知屢陳之極涉煩猥。且甚惶悚。而每當事爲。實無向議之僚席。故今因言端。敢又仰奏矣。上曰。今番抄上武士。無一人才力出類者。各道擧行。誠極駭然。當初抄上之本意。豈徒然也。當此人才渺然之日。意謂草野之間。或得拔萃之流。而及其抄上也。俱不過爲庸常之人。此等之類。如欲求之。何必遠求於外方耶。雖京洛中。亦豈無勝於此者乎。命善曰。道帥臣事。誠慨然矣。上曰。道帥臣之如是擧行。實非朝家特敎之本意。日前摠帥之請推。誠是得體。而伊日兵判所奏。亦或爲一道。眞所謂兩行不悖。故雖已處分。道帥臣事。良可慨然。命善曰。此慶尙監司李文源狀啓也。以爲今番水災。陜川邑倉留庫米太租二千七十五石。竝爲水沈。其中僅可爲食者。米一百十二石。太二十石。租一百三十四石。分給改色之意。知委該邑。其餘各穀一千八百九石。糜爛腐黑。不堪爲牛馬食。宜有變通減滌之擧。請令廟堂稟處矣。陜川水災之孔酷。道臣之前後狀聞。旣已備悉。不待若是煩複。可以推想。當其水至之時。未暇念及於倉穀。其勢固然。而不過數日。雨止水退。若果趁卽曬乾。豈不愈於六七日沈海之拯劣米乎。抛置庫中。任他腐傷。使可活萬民之數千石穀物。終至永棄之境。該守令事。殊極無狀。當此歉歲。不惜粒米之罪。不可不嚴繩。以爲懲一礪百之道。陜川郡守沈興永。先罷後拿。穀物則數旣夥然。腐傷之中。亦豈無淺深。此時許多穀物之盡數蕩減。誠甚重難。擇其尤甚者。限三分一蕩減。餘卽分給民間。依拯劣米例。除耗收捧。道臣前旣以曬乾之意。題送邑報。而巡到本郡。尙無曬乾之事。則論罪邑倅。事體當然。而只囚監色。直請穀物之蕩減。亦不無曲恕之失。慶尙監司李文源。從重推考。何如。上曰。卿之所請。實合事面。而此時本郡腐爛穀包之分給民間。改色督徵。有所不忍。其在寧失於民之意。不可不依狀請從施矣。至於該郡守罷拿事。毋論事勢之如何。論以公法。有難曲加寬恕。然災歲迎送。在所當恤。更待下敎捧傳旨。自本司各別嚴飭。差代間。使之悉心撫摩。無一民之失所。監司推考事依爲之。出擧條上曰。道臣狀請之後。有難不許。而大抵以狀啓體段言之。則首尾荒亂。贅及他說。全無條理。以此推之。當此災年。賙賑之策。接濟之方。其何能爲之耶。文學政事。雖難兼備。而亦或有短於文學。而優於政事者。不可以狀啓之不成樣。論人之治不治。而今此狀啓。不論其穀包腐傷之委折。盛論水源之所自出。至以自伽倻山。汎濫橫流。入於高靈等句諸。張皇說去。太不襯着。予之此敎。非欲諱災而然也。卽謂其鋪張不當之言。登諸奏御之文字也。命善曰。近聞嶺伯。頗稱廉簡。而今番事則誠駭然。今此狀啓辭意。無異於前日之狀啓。而此亦非狀啓體段矣。上曰。措語之前後相同。蓋出於言其災異。論其民事之致。何足怪也。但嶺伯雖短於文學。而有古家規模。故當初之委以此任。蓋以是也。上曰。兵判判尹。皆經嶺伯。巡過之路。必覩其地形。伽倻山之水源。果何如耶。性源曰。臣於巡路見之。邑基地勢平衍。而前有防川之隄堰矣。今番大雨後。似必潰決而橫流矣。命植曰。自陜川距伽倻山。殆近百里。水源之出。自其山云者。甚爲迂遠。其間又有許多川渠。而俱是峽水。若値大雨。則必皆汎濫而橫潰。何必以伽倻之水源。獨謂之爲災乎。性源曰。臣昨見統虞候具世元。新自嶺南而來傳言。伊日風雨。止宿高靈。而追聞昨日過陜川時。所止店舍。爲水漂沒云。以此推之。水勢之悍且急。可以想知矣。命善曰。山水悍急。其勢暴至。民命之渰死。雖不得拯活。而至於倉糶之沈沒者。待其水退。卽當曬乾。而不此之爲。拖至於五六日之久。自致腐爛。該郡守事。極爲非矣。上曰。此等筵話。使嶺伯聞知。俾爲極力賙恤之策。似好矣。上曰。以嶺南一道言之。則今年穡事之荒歉。比戊戌何如耶。命善曰。比戊戌則可謂稍勝。而一邑之中。豐歉不同。一坪之內。優劣相殊。今年災政誠難矣。命善曰。此統制使具明謙狀啓也。以爲本道左水營第三戰船。今月初五日。爲風濤所觸。至於破傷之境。當該水使金海柱。不能着實救護之罪。令廟堂稟處爲請矣。前因左水使金海柱狀聞。旣經處分。此狀啓則置之。何如。上曰。依爲之。出擧條上曰。金海柱曾經亞將之人。今因統帥狀聞。若許遞罷。則不過適中其願矣。命善曰。誠如聖敎矣。上曰。向來越俸傳敎。果下本曹耶。民始曰。已下臣曹矣。上曰。近來越俸之法。有名無實。在外任者遞來後。自京受祿時。始乃越俸云。然否。命善曰。雖在外任。如有越俸之敎。則衙祿米不得用之云矣。民始曰。在外任時。則無越俸之事。而京職受錄時。始有越俸之例矣。上曰。吏郞鄭東浚事。更以思之。實無可據之處義。而謂以才器之不稱。必欲自劃。無端逡巡。予莫曉其意。以官職言之。不過該曹之一郞官。而如是引義。其在分義。大損國體。況渠旣被選於吏弘。亦復屢經淸銜。則今此除拜之後。無意行公者。果何所執耶。在他華銜。則擧皆出肅。而獨於銓郞。必欲自劃。原其心則雖出於逡巡淸要之意。顧其事則亦不無占便之嫌。非不知嚴加處分。以示警飭。而因一該司之郞官。事涉屑越。故姑爲含默。且觀前頭。旣非出牌之職。則嚴飭之下。尤何可一味辭遜耶。命善曰。聖敎至當矣。年少名官之逡巡華銜。實是美事。而前後飭敎之下。尙不行公者。亦不無損傷於國體矣。上曰。向來金熤之必遞銓堂。非不曰過當。而謂有先訓。故予果曲循。而至於鄭東浚。則與忘廉冒恥。躁進名塗者。雖不可同日而語。其所自劃者。實無所據矣。旣以才器不稱爲言。而又從以曲循。則自此以後。爲銓郞者。擧將以人器不稱爲辭。然則此後銓郞。其果無行公之人乎。關係後弊。亦甚不些。予未知其穩當矣。至如徐龍輔。則才華凡百。非不夙成。而顧其年則纔爲二十五矣。一經銓郞。則其將循序陞遷。數年之內。至於加資。此豈非太早乎。是故予以惜福之意。特軫老才之道。果爲靳點。以待一二年。而至於鄭東浚。則年紀恰滿三十。不可以太早爲嫌。渠何必以此爲辭。予何可曲循其意哉。古亦有如是辭巽之例否。命善曰。灜選銓銜。古亦有逡巡者矣。上曰。在古則或以論議之岐貳。雖有不行公者。而今則旣無言議之相岐。有何情勢之可據。而一向自劃。徒傷國體。且關後弊。豈不誠駭然耶。且以大體言之。則鄭東浚去就。亦甚卽當。初旣不行公。而反又出肅。則於渠可謂半上落下。以此以彼。徒損事面。極爲難處矣。命善曰。俄者徐龍輔事下敎。誠至當矣。渠亦必感泣。而至於鄭東浚。則當初逡巡。雖出於辭避淸要之美意。而如是飭敎之下。焉敢不出肅乎。命善曰。卽見統制使具明謙報備局辭緣。則備陳支放之難繼。凋殘之爲弊。請於別餉米應分耗條中。三分二劃付本營。歲以爲常。俾得以添補需用云矣。湖南之移轉。道內之立本。旣已次第禁斷。中間四千兩區劃之請。又未免始許施寢。則將士之許多支放。將何以拮据。巨鎭之猝然凋殘。亦豈是細憂乎。別餉米耗。旣非經費所關。隨時取用。亦多前後已例。今不可到處靳持。但三分二。則稍過分數。每年耗條三千石內。折半則劃付本營。折半則依前添餉事。分付。何如。上曰。依爲之。出擧條命善曰。判義禁李衍祥。陞資之後。例當推恩。而所後曾祖。前旣有贈。今無所施。願以其當贈之職。移贈於本生父云。崇品重臣之爲親至懇。朝家宜有曲副之道。且當今年。尤爲自別。故敢此仰達矣。上曰。依爲之。出擧條命善曰。草芝僉使。一自兼牧之後。每有藉賴牧况。侵漁牧屬之弊。而今之僉使。殆有甚焉。或令撤毁牧倉。或令竝屬鎭吏。其所取怨。不一而足。牧子輩不堪其苦。十百爲群。哭入官庭。至於詬詈僉使。毆打鎭屬之境云。牧子之不有官長。若是作挐。萬萬驚駭。不可不嚴戢。故已令本府。捉囚首唱之人。待用刑嚴刑遠配。以爲少懲頑民之地。而當初起鬧。莫非僉使之罪。其在慰安牧民之道。決不可仍寘。草芝僉使陳宗文罷黜。其代令該曹口傳擇差。仍卽下送。何如。上曰。依爲之。出擧條命善曰。今年節早。開市不遠。北評事下去。不宜遲緩。而聞北評事李謙彬。以其親病。屢次呈狀。情理可念云。今姑改差。令該曹待後日政差出。使之趁卽下送。何如。上曰。依爲之。出擧條命善曰。聞冬至使。因書狀之不備。尙未會同。故都口傳等事。無以擧行。多有掣肘之端云。書狀官有闕代。待後日政差出之意。分付該曹。何如。上曰。依爲之。出擧條命善曰。實錄考出之役。非久當訖。還爲奉安時。春秋館堂上。更當陪往。而知春秋黃景源老病。無以再擧。餘皆以纂輯堂上。不得出去。黃景源所帶春秋之任。許遞。何如。上曰。依爲之。出擧條上曰。內纂輯廳考出之後。何當告訖耶。昌聖曰。考出之役。似於四五日內告訖。而纂輯之役。姑未知何時告成矣。上曰。諸堂分朝纂輯。則似可速成矣。命植曰。堂上之數。不過五六人。故似難分排矣。上曰。定宗朝端宗朝仁宗朝。則載錄似不多。堂上分排時。合兩朝纂輯。則似無時日之曠久矣。昌聖曰。別考中。多有可考文蹟。似當動費時日矣。上曰。此則兵參擔當考出。可也。上曰。判尹及刑判。皆以詞訟劇務之任。連在纂輯廳。本司事。能無積滯之弊耶。命植曰。臣不得種種赴衙。而其中緊急之事。雖在纂輯廳。亦爲聽斷矣。上曰。刑判凡於回啓之際。極爲練熟。且甚綜核。以今番錄啓回啓觀之。許多條件。纂輯之暇。能詳悉枚擧。極庸嘉尙。命善曰。刑判之才器聰明。實踰於人。看書之際。亦能十行俱下云矣。上曰。左承旨入侍。賤臣承命出。與李在學偕入進伏。上曰。先朝寶鑑進箋。何間爲之耶。浩修曰。臣父方往復於領府事。望後欲進箋云矣。上曰。以望前爲之則似好。此意往復於領府事。以十三日爲之。可也。浩修曰。當依下教擧行矣。上曰。寶鑑編成後。序文大提學當製進。趁此時差出文衡。似好矣。命善曰。寶鑑體段。至重且大。似當使文衡。撰進序跋矣。上曰。蔡濟恭何時上來云耶。命善曰。姑未聞消息矣。上曰。今番金文淳敍用。專出於四忠祠致祭之由。當初處分之後。重臣處義。似或難進。旣召其人。又罪言者。不無召其入閉其門之嫌。而今則重臣。不可以此爲引嫌之端矣。仍命書傳敎曰。校正之役。事係時急。前後飭敎。不啻丁寧。而一向在外。無意上來。事體分義。俱極未安。寶鑑校正堂上蔡濟恭。自政院更加各別催促上來行公。浩修曰。江都以保障重地。島內所出之穀物。勿許越海。本是法禁。況年前筵稟申禁之後。雖有視豐歉闊狹之請。而姑無朝廷弛禁之令。則前禁自如也。前都事閔膺世。屢次潛運島內穀物之說。及聞於臣。故發關經歷中軍。使之行査。則威脅面任。誘致船漢。再次潛運庄穀六十餘石的實云。曾經外臺之人。乃效土豪。武斷之習。冒犯法禁。若是無難。此而寘之。來頭之弊。有不可勝言。前都事閔膺世。令該府拿問稟處。何如。上曰。依爲之。出擧條浩修曰。外奎章閣。今已營建矣。不可不撰出序記。入梓揭板。方欲稟旨擧行矣。上曰。當令閣臣製進。而營繕之役。果至何境耶。浩修曰。今已蓋瓦矣。民始曰。考見各道軍作米會案。則京畿水原等十邑軍作米。自辛卯至乙未。逐等盜減之數。米爲八百三十九石。租爲一千七百三十六石。莫重國穀之若是盜減。事極驚駭。各該邑當等會案磨勘守令。竝令本道。指名現告。拿問定罪。盜減穀物。令道臣另加辭覈。卽爲畢捧後狀聞。各該監色。各別重繩之意。分付。何如。上曰。依爲之。出擧條上曰。儲置米摘奸。久不下送。故果有如是盜减之弊。鄭東浚旣避銓郞。予欲差出備郞。使之摘奸。俾知。文簿間履歷。似好矣。命善曰。自前例有文備郞摘奸之行。今若差送。則沿路來往之際。自多有經歷鍊諳之效矣。上曰。御史則初無履歷。可似難矣。而至於摘奸。則不過來往州郡。査覈穀簿之虛實。且不無宣力四方之效。予實欲差送矣。命善曰。然則及此時差下。似好矣。上曰。姑非時急之事。更待下敎。可也。民始曰。儲置米摘奸。各有其時。差送於新還未捧舊穀盡散之時。然後可知其虛實矣。若或差送於冬春之間。則各樣官穀。充滿倉庫。故儲置元數。雖或欠縮。而以他穀推移代充。則實難査出。自今秋穫已屆。糴政將始。下去之間。如已開倉。則摘奸之行。似爲無益矣。命善曰。差遣備郞一節。今姑置之好矣。民始曰。兵防船之運載稅穀。臣曾有仰陳者。而卽聞實錄考出時。亦有運載之已例云。以此船轉漕稅穀。誠爲便好。而且聞戰兵防船。體樣甚鈍。槊木不實。不待年久。輒皆破傷云。以此船制。將何用哉。臣意則竝與船制而改之好矣。上曰。諸將臣之意。何如。昌運曰。臣曾往關西時宣川亦有戰船。而制樣甚不完。不合於駕海使用。而至於統管戰船。極甚堅緻。且爲待變之具。稅穀之載與不載。似難輕議矣。柱國曰。戰船體樣。使用之便利。固未知何以則爲好。而忠武公李舜臣之屢次勝捷。專由於撞破倭船。則戰船之質鈍樸實。自是古制。況一船所載。能櫓砲射等軍不下八九百名。軍餉軍器與帆楫器械。亦甚夥然。故戰船之制。長可爲十五六間。廣可爲七八間。而猶且有不足之歎。如以質鈍而爲嫌。以薄板造成。則實不合使用於戰爭之時。且運稅穀一款。亦不可輕議者。設置戰船。以備不虞。雖在昇平之時。常若朝夕待變者然。以此船載運稅穀。則風和六朔待變之地。其將無船矣。臣未知運漕之爲。可也。敬懋曰。船制質鈍。雖如戶判之言。若其掛帆駕海。則其疾如矢。其制之質鈍。少無所妨。而旣是待變之備。則有難輕議其轉漕與否也。上曰。將臣之言皆如此。卿則以爲如何。命善曰。臣與戶判。恒言此事。而未嘗目擊其船制。故亦不敢指一仰奏。將臣之言旣如此。徒後消詳。似好矣。性源曰。臣於嶺南。亦見戰船。而制樣雖大。不害於駕海云矣。民始曰。然則姑置。以待爛商後稟處好矣。上曰。李厚赫事。誠巧惡矣。今則以璿派恃惡者。尤爲無狀矣。昨今年來。敗船爲三次乎。民始曰。果是三次。而故敗之弊。無如近日。不可每每寬恕。其在懲一礪百之道。不可不用刑矣。命善曰。今番湖南風落木。其數夥然。至於二千餘株云矣。上曰。然則湖南亦當造船乎。命善曰。湖南漕倉。方欲創設之際。有此材木。可以此許施。而風落之木。非必盡合船材。亦多可用於家材木者云矣。上曰。湖南又設漕倉。則都監船將無所載穀之處矣。民始曰。似必於湖西稅穀中載來矣。上曰。然則都監所捧船價。自當減削矣。李𡊠曰。新除授司諫院正言徐有成。時在京畿楊州地。請斯速乘馹上來事下諭。上曰。依啓。上曰。松留所管事。已盡爲之乎。好仁曰。節目姑未及成出。而欲待還營後爲之矣。上曰。然則數日內還官。速爲成出節目。可也。仍顧謂領相曰。松留久休矣。待其竣事。內遷無妨矣。命善曰。誠然矣。久於外任。內擬好矣。上曰。江華亦有可爲之事。則卿亦下去爲之。可也。浩修曰。無他緊急之事。只外奎章閣新建處。多有經眼後知悉之事。而此亦非切緊矣。命退。諸臣以次退出。。